ΓΡΑΠΤΗ ΕΡΩΤΗΣΗ E-0214/97 υποβολή: Laura Gonzαlez Αlvarez (GUE/NGL) και Marianne Eriksson (GUE/NGL) προς την Επιτροπή (5 Φεβρουαρίου 1997)

Θέμα: Συμμετοχή των πολιτών για μια καλύτερη ενσωμάτωση των ευρωπαϊκών θεσμικών οργάνων στην πόλη των Βρυξελλών

Οι σύλλογοι των συνοικιών γύρω από την πλατεία Schumann εγκατέστησαν από τις 19 έως τις 25 Ιανουαρίου 1997 στο «πάρκινγκ Van Maerlant» ένα περίπτερο όπου διοργάνωσαν συναντήσεις με τους κατοίκους και τα μέσα ενημέρωσης για μια καλύτερη ενσωμάτωση των ευρωπαϊκών θεσμικών οργάνων στην πόλη των Βρυξελλών.

Αν και πραγματοποιήθηκε μάλλον αργά, η πρόταση που πρόσφατα υπέβαλε ο Επίτροπος Liikanen να σταματήσουν οι κατασκευές νέων κτηρίων και να δημιουργηθούν πεζόδρομοι και χώροι πράσινου, έγινε αποδεκτή με πολλές ελπίδες από αυτούς τους συλλόγους.

Στο πλαίσιο μιας δημόσιας προοπτικής ενεργού και υπεύθυνου πολίτη, ποιές πρωτοβουλίες σχεδιάζει η Επιτροπή να αναλάβει για την ενίσχυση του διαλόγου μεταξύ των ευρωπαϊκών θεσμικών οργάνων, των συνοικιακών συλλόγων και των κατοίκων καθώς και των συνδικαλιστικών οργανώσεων μετά από συνεννόηση των μονίμων υπαλλήλων και του λοιπού προσωπικού των ευρωπαϊκών θεσμικών οργάνων με σκοπό να προσδιοριστούν τα σημεία προβληματισμού και δράσης και να προετοιμαστούν σωστά τα απαιτούμενα μέτρα υπέρ των κατοίκων και του περιβάλλοντος, όπως τα κοινωνικοοικονομικά συνοδευτικά μέτρα, ευχάριστοι πεζόδρομοι, χώροι πρασίνου, εργαστικές κατοικίες, μικρά καταστήματα, προσιτά σημεία παροχής υππηρεσιών και τόποι συνάντησης, έτσι ώστε η περιοχή των ευρωπαϊκών θεσμικών οργάνων να αποκτήσει πιο ανθρώπινο και πιο ζωντανό χαρακτήρα;

Απάντηση του κ. Liikanen εξ ονόματος της Επιτροπής (11 Μαρτίου 1997)

Όπως παρατήρησε το Αξιότιμο Μέλος του Κοινοβουλίου, το Μέλος της Επιτροπής που είναι υπεύθυνο για το προσωπικό και τη διοίκηση, προέβαλε ευκρινώς, δημοσίως και κατ' επανάληψη όλο το ενδιαφέρον που τρέφει για την ένταξη των ευρωπαϊκών οργάνων στο αστικό περιβάλλον στο οποίο είναι εγκατεστημένα. Το εν λόγω Μέλος της Επιτροπής εξέφρασε - εκτός από τη βούληση του να αποφευχθεί ο πολλαπλασιασμός των γραφείων στις συνοικίες που είναι ήδη κορεσμένες - την ευχή η συνοικία Schuman να αναδιαμορφωθεί εις όφελος των κατοίκων της, για παράδειγμα με τη δημιουργία χώρων πρασίνου και πεζοδρόμων, με την ανάπτυξη των κατοικιών και των μικρών καταστημάτων.

Η Επιτροπή, ενώ παράσχει τη συνδρομή της στις περιφερειακές και τοπικές αρχές των Βρυξελλών για την ανάπτυξη των προβλεπομένων σχεδίων, υπενθύμισε πολλές φορές ότι τα ευρωπαϊκά όργανα δεν πρέπει να αντικαταστήσουν τις αρχές αυτές σε ένα τομέα που ανήκει στην αρμοδιότητα και ευθύνη τους.

Η Επιτροπή συμμετέχει ενεργά στον προβληματισμό που αναπτύσσεται σήμερα σχετικά με το θέμα αυτό. Εκτός από τις αποδοτικές επαφές με τον υπουργό Flahaut, που αφορούν ουσιαστικά την ανακαίνιση του Berlaymont, έχουν λάβει χώρα διαπραγματεύσεις με πολλές άλλες αρχές. Έτσι, η Επιτροπή συμετέχει στην ομάδα εργασίας «μονοπάτια της Ευρώπης», υπό την αιγίδα του υπουργού Hasquin. Επίσης, αντιπροσωπεύεται στην επιτροπή ελέγχου «Ευρώπη- κάτοικοι», υπό την αιγίδα του κ. Simons, δημοτικού συμβούλου, υπεύθυνου για τη χωροταξία στην πόλη των Βρυξελλών και συμμετέχει τακτικά στον προβληματισμό που αναπτύσσεται από ιδιωτικές ενώσεις όπως «Η επιτροπή της συνοικίας της οδού Loi». Αντιπρόσωποι του Ευρωπαϊκού Κοινοβουλίου και της γραμματείας του Συμβουλίου συμμετέχουν επίσης στις εργασίες των ομάδων αυτών.

Τα θέματα αυτά παρουσιάζουν ιδιαίτερο ενδιαφέρον για τους υπαλλήλους των ευρωπαϊκών οργάνων, πολλοί εκ των οποίων κατοικούν στην πόλη και συμμετέχουν ενεργά στις συζητήσεις που διοργανώνονται από τις συνοικιακές επιτροπές. Επίσης, τα θέματα αυτά συζητούνται τακτικά στο πλαίσιο των συνεδριάσεων διαβούλευσης μεταξύ της Επιτροπής και των αντιπροσώπων του προσωπικού.